en da en da da da ro da da da sv da da en sv da en de nl sv da da da da sv de de sv sv da da da en da sv fr da da en
Krusenstjerna, Agnes von - Nordic Women's Literature
Agnes von Krusenstjerna voksede op i en adelig officersfamilie. Hun er skiftevis blevet kaldt en dekadent trivialforfatter og berømmet som geni på højde med Marcel Proust og D.H. Lawrence. En psykisk sygdom, der gav sig udtryk i hysteriske anfald, tvang hende ud af pigeskolen et år før den afsluttende eksamen. Nogen anden uddannelse fik hun ikke. Bortset fra perioder på psykiatriske sygehuse blev hun boende i sit barndomshjem indtil sit bryllup i 1921 med kulturskribenten David Sprengel.
Hun debuterede 1917 med Ninas dagbok fulgt af Helenas första kärlek, 1918, pigeromaner i let causerende stil. Hendes gennembrudsværk, trilogien 1922-1926, Tony växer upp, Tonys läroår og Tonys sista läroår (alle tre da. 1940) om adelsfrøkenen Tony Hastfehr, som bukker under for en arvelig sindssygdom, bygger på Agnes von Krusenstjernas egne erfaringer og vakte med sin realisme stor opmærksomhed. Romankredsen Fröknarna von Pahlen I-VII, 1930-35 (da. 1944), der beskriver kvinders livsvilkår og frigørelse i svensk overklasse før og under 1. Verdenskrig, udløste en voldsom debat om digtning og moral, den såkaldte Pahlen-fejde. Ikke mindst bind IV-VII, Porten vid Johannes, Älskande par, Bröllop på Ekered og Av samma blod.
Af kulturkonservative, kirkelige og nazificerede kredse blev Agnes von Krustenstjerna skarpt angrebet for sine direkte erotiske skildringer og afsløringer af de højere samfundslags depraverede liv. Hendes sidste betydende værk var romanserien Fattigadel I-IV, 1935-38 (da. 1938-39), der bygger på hendes oplevelser i opvækstårene. Forfatterskabet er centralt for mellemkrigstidens avancerede kvindedebat. Litteraturhistorisk bliver hun placeret blandt vitalisterne, selvom hendes kvindeskikkelser lægger afstand til vitalismens seksualromantik.
Udvalgt litteratur om forfatteren
Jenny Björklund & Anna Williams (red.): Tänd eld!: essäer om Agnes von Krusenstjernas författarskap, 2008
Olof Lagercrantz: Agnes von Krusenstjerna, 1950, ny udg. 1980
Merete Mazzarella: Agnes von Krusenstjerna, 1992
Rita Paqvalén: Kampen om Eros: om kön och kärlek i Pahlensviten, 2007
Birgitta Svanberg: Sanningen om kvinnorna. En läsning av Agnes von Krusenstjernas romanserie Fröknarna von Pahlen, 1989
Værker af forfatteren online
Litteratur om/af forfatteren i libris.kb.se
KVINDELITTERATURHISTORIE PÅ NETTET, 2012.
REDAKTION: KVINFO, KØBENHAVN & KVINNSAM, GÖTEBORG.